ক্রিকেটের নাম ‘জেন্টলম্যানস গেম’। তবে মাঝে মাঝে জীবনও চুরি করে নেয় ক্রিকেট। ক্রিকেটের সাম্প্রতিক বলি এবার বাংলাদেশে। স্থানীয় খেলার ম্যাচে ব্যাটসম্যানের ছোঁড়া স্ট্যাম্পে বিপক্ষ দলের ফিল্ডারকে মেরে ফেলার নজির এবার বাংলাদেশেরই চট্টগ্রামে।
চট্টগ্রামের স্থানীয় পুলিশ সহকারী পুলিশ কমিশনার জাহাঙ্গীর আলম সংবাদসংস্থা পিটিআই-কে জানিয়েছেন যে, ‘ম্যাচের গুরুত্বপূর্ণ সময়ে এক ব্যাটসম্যানকে আউট দেওয়া নিয়ে মাঠে উত্তেজনা ছড়ায়। আউট হওয়া ব্যাটসম্যান মেজাজ হারিয়ে ফেলেন। আম্পায়ের সিদ্ধান্তে খুশি হতে না পেরে ওই ব্যাটসম্যান উইকেট তুলে নিয়ে সামনে ছুঁড়ে মারেন। সেসময় সিলি পয়েন্টে দাঁড়িয়ে ছিলেন বছর ১৪-র ফয়জল হোসেন নামে এক ফিল্ডার। উইকেটটি গিয়ে সজোরে ফয়জলের মাথায় আঘাত করে। সঙ্গে সঙ্গে মাটিতে লুটিয়ে পড়েন ফয়জল। হাসপাতালে নিয়ে যাওয়া হলে তাঁকে মৃত বলে ঘোষণা করা হয়।’ ঘটনায় বাংলাদেশ পুলিশ অনিচ্ছাকৃত খুনের মামলা দায়ের করেছে। অভিযুক্ত ক্রিকেটারকে হেফাজতেও নিয়েছে পুলিশ। 
গত দেড় বছরে বাংলাদেশে ক্রিকেট খেলতে গিয়ে একাধিক মৃত্যুর ঘটনা ঘটেছে। আর এর অধিকাংশটাই হয়েছে মাঠে তৈরি হওয়া উত্তেজনার জেরে। গত বছর আম্পায়ারকে ব্যঙ্গ করার অপরাধে ১৬ বছরের এক ক্রিকেটারকে পিটিয়ে মেরে ফেলার ঘটনাও বাংলাদেশে ঘটেছিল।